‹‹ህጉን ጥሰው ወደክልሉ የሚመጡ አካላት ለይቶ ማቆያ እንዲገቡ ይገደዳሉ››አቶ ርስቱ ይርዳው
 የደቡብ ክልል ምክትል ርዕሰ መስተዳድር  አስቴር ኤልያስ አዲስ አበባ፡- ‹‹በዓለም አቀፍ ደረጃ ወረርሽኝ የሆነውን የኮሮና ቫይረስን ለመከላከል በደቡብ ብሄሮች፣ ብሄረሰቦችና ህዝቦች ክልል መንግስት ያወጣውን ህግ ጥሰው ወደክልሉ የሚመጡ አካላት ለይቶ ማቆያ እንዲገቡ ይገደዳሉ፡፡›› ሲሉ የክልሉ ምክትል ርዕሰ መስተዳድር አቶ ርስቱ ይርዳው ገለፁ፡፡  አቶ ርስቱ ትናንት በተለይ ለአዲስ ዘመን እንደተናገሩት፤ ወረርሽኝ የሆነው ኮቪድ 19 ወይም የኮሮና ቫይረስ በዓለም አቀፍ ደረጃ ከተሰማ ጀምሮ በክልሉ ርዕሰ መስተዳድር የሚመራ ግብረ ኃይል ተደራጅቶ የመከላከል ስራ ሲሰራ ቆይቷል፡፡ በተለይ ደግሞ በክልሉም ውስጥ ሆነ ከአጎራባች አካባቢዎች ወደ ክልሉ የሚመጣ የትራንስፖርት አገልግሎት እንዳይኖር የተደረገ ቢሆንም ህጉን በመጣስ ከክልሉ ወጪ የሆኑ አካላት ወደክልሉ በመግባት ላይ ናቸውና ድርጊታቸውን ካላቆሙ በለይቶ ማቆያ ለ14 ቀናት እንደሚቆዩ ሊረዱት ይገባል ሲሉ ተናግረዋል፡፡ ምክትል ርዕሰ መስተዳድሩ እንደገለፁት፤ የተለያዩ ሰዎች ከተለያዩ የአገሪቱ አካባቢዎች ወደትውልድ ቀዬያቸው እየመጡ ሲሆን የክልሉ መንግስት እዛው ሁኑ ቢልም ጉዟቸውን አላቆሙም፤ ይህ ጉዞ ግን ጥቅም የለውም፡፡ሲጓዙ ራሳቸውን ለበሽታው እያጋለጡ ከመሆናቸውም በላይ በሽታውን ወደ ቤተሰቦቻቸው ይዘው የሚመጡ በመሆኑ አደጋው የከፋ ነው ሲሉ ገልጸዋል፡፡ አቶ ርስቱ፣‹‹ይህ ጉዞ ሁለት አደጋዎችን ነው የሚያስከትለው፤ አንደኛ ራሳቸው ተጓዦቹ ለቫይረሱ እንዲጋለጡ ያደርጋቸዋል ሁለተኛው ደግሞ በጉዞ ወቅት ንክኪ ስለሚኖር ወረርሽኙን ለቤተሰቡ ብሎም ለአካባቢውና ከዚያም ከፍ ሲል ለክልሉም የሚተርፍ ፈተና ይሆናል፡፡››ብለዋል፡፡ የአርሶ አደሩ አኗኗሩ በማህበራዊ መስተጋብሩ በጣም የተቀራረበ ነው፡፡ ስለዚህ ከከተማ የሚመጣው አካል ለወገኑና ለህዝቡ ማሰብ አለበት፡፡ በመሆኑም ተጓዡ ባለበት ቦታ ሆኖ ወረርሽኙን ማሳለፍ የግድ እንደሚለው ተናግረው፤ ጉዞ ማድረጉ አግባብነት እንደሌለው ጠቅሰዋል፡፡ በደቡብ ክልል የኮሮና ቫይረስ ስርጭትን ለመከላከል የሚያስችል ህግ ባለፈው ሰኞ የወጣ ቢሆንም ህጉን የሚተላለፉ አልታጡምና ክልሉ ያወጣውን ህግ መተላለፍ ተጠያቂ ስለሚያደርግ ህጉን እንዳይተላለፉ በድጋሚ ምክትል ርዕሰ መስተዳድሩ አሳስበዋል:: ‹‹የትራንስፖርት ክልከላው ቢኖርም ሰው ምሽትንም ተገን በማድረግ በራሱ መኪና እየተንቀሳቀሰ ነው፡፡አሳቻ ሰዓትን በመጠቀም እንቅስቃሴዎች እየተደረጉ ናቸው፡፡ለራሱና ለቤተሰቡ እንዲሁም ለወገኑ ደህንነት ሲባል የወጣ ህግ ስለሆነ ህጉን ማክበር ግን የግድ ይላል፡፡መንግስትም የሚሰራው ለዜጋው ነውና ህዝቡ የተወሰነውን ውሳኔ ማክበርና መተባበር ይኖርበታል፡፡ይህን ህግ ጥሶ የሚመጣ ካለ ግን ማቆያ ማዕከላት ውስጥ እንዲገባ እናደርጋለን፡፡በማቆያ ማዕከላቱም ለ14 ቀናት እንዲቆዩ ለማድረግ ውሳኔ ላይ ደርሰናል››ብለዋል፡፡  እንደ እርሳቸው ገለፃ፤ ይህ ሲሆን ደግሞ ጉዞው ተጓዦቹን አጉል የሚያደርግ ነው፡፡ ከቤታቸው ወጥተው ያሰቡበት ለመድረስ አይችሉምና መሃል ቤት ይቀራሉ:: ስለዚህም ለእነርሱም መጉላላት እንዳይሆንባቸው ለመንግስትም ጫና እንዳይፈጥርበት ወደ ክልሉ ባይመጡ ይመረጣል፡፡ስለዚህ ባሉበት ቦታ በመቆየት ወረርሽኙ ለመከላከል የሚደረገውን ጥረት እንዲያግዙ ምክትል ርዕሰ መስተዳድሩ ጥሪያቸውን አቅርበዋል፡፡  በክልሉ ርዕሰ መስተዳድር የሚመራ አብይ ግብረ ኃይሉ ወደ ስምንት ንዑሳን ኮሚቴዎች በስሩ አደራጅቶ በመንቀሳቀስ ላይ ሲሆን፣በዋነኝነት መድኃኒቱ መከላከል ስለሆነ በጉዳዩ ላይ ግንዛቤ እየተፈጠረ መሆኑን አመልክተዋል፡፡ በተለይ ርቀትን መጠበቅና እጅን መታጠብ ላይ ግንዛቤ እንዲፈጠር እየተደረገ ስለመሆኑ ገልፀዋል፡፡ ስብሰባዎችና ስፖርታዊ ጨዋታዎችን እንዲሁም የገበያና የመዝናኛ ቦታዎች ላይ የተወሰኑ ገደቦች እንዲጣሉ ለማድረግ መሞከራቸውንም አስረድተዋል፡፡  እንደ አቶ ርስቱ ገለፃ፤ በዚህ ምክንያት የሚጎድል በርካታ ነገር ይኖራል፡፡ኢኮኖሚው ይዳከማል፡፡ ሰዎች ከቦታ ቦታ ለመንቀሳቀስ ሲፈልጉ ላይሳካላቸው ይችላል:: ይሁንና እነዚህ ሁሉ ጊዜያዊ ችግሮች ናቸው፡፡ ከህዝብ ጤናና ህይወት የማይበልጡ ስለሆኑ የግድ አስፈላጊ ናቸውና እየተሰራበት ነው፡፡ ‹‹እንደአጋጣሚ ሆኖ በበሽታው የሚጠረጠሩ ሰዎች ካሉ ጉዳዩን ለማረጋገጥ ያስችል ዘንድ ወደ 21 የሚሆኑ ለይቶ ማቆያ ቦታዎችን አዘጋጅተናል:: የህክምና ማዕከላትንም ለይተናል፡፡ ለለይቶ ማቆያውም ሆነ ለህክምና ማዕከላቱ አስፈላጊ የሆኑ ግብዓቶችን በማሟላቱ ደረጃ ጥረት በማድረግ ላይ ነን፡፡ ይሁንና የግብዓት ችግር አለ፡፡ የህክምና ቁሳቁስን በምንፈልገው መጠን ማግኘት አልቻልንም፡፡ በሐዋሳ ኢንዱስትሪያል ፓርክ ካለው አንዱ ፋብሪካ በተለይ የፊት ጭንብል ወደማምረቱ ገብቷል፡፡ ሌሎቹ እንደሳኒታይዘርና አልኮል ያሉትን ደግሞ ዩኒቨርስቲዎች ጭምር እንዲያመርቱ እየተደረገ ነው፡፡››ሲሉ አመልክተዋል፡፡  ‹‹በክልል ደረጃ እስካሁን ወደ 40 የሚሆኑ ሰዎች በመጠርጠር ተመርምረው የነበረ ቢሆነም ፈጣሪ ይመስገን ቫይረሱ የለባቸውም፡፡ ይህ ማለት ግን በሰከንድ ውስጥ ሊከሰት የሚችለው አይታወቅምና በምንም ሁኔታ ልንዘናጋ አይገባም፡፡ መላው ህዝባችን የተጀመረውን የመከላከል እርምጃ በተጠናከረ መንገድ መቀጠል አለበት፡፡ ህብተረሰቡ በጥሩ ሁኔታ ተባባሪነቱን እያሳየ ነው፡፡ ያለውንም እየሰጠነው፡፡ ድጋፉ ተጠናክሮም እንዲቀጥል እንፈልጋለን፡፡››ብለዋል፡፡ህዝቡ መንግስት የሚያስተላልፋቸውንና የጤና ባለሙያዎች የሚሰጡትን ምክሮች ተግባራዊ በማድረግ ራሱንና አካባቢውን ከወረርሽኙ እንዲጠበቅ አደራ ጭምር በማለት መልዕክታቸውን አስተላልፈዋል፡፡ አዲስ ዘመን መጋቢት 26/2012 አስቴር ኤልያስ